**Učabné osnovy – všeobecná časť**

**Predmet: Slovenský jazyk a slovenská literatúra**

**Ročník: šiesty**

**Rozsah vyučovacej hodiny: 5 hodín týždenne/ 165 hodín ročne**

**CHARAKTERISTIKA UČEBNÉHO PREDMETU SLOVENSKÝ JAZYK A SLOVENSKÁ LITERATÚRA NA 2. STUPNI ZŠ S VYUČOVACÍM JAZYKOM MAĎARSKÝM**

Učebný predmet slovenský jazyk a slovenská literatúra sa zaraďuje medzi špecifické učebné predmety na 2. stupni základnej školy s vyučovacím jazykom maďarským. Slovenský jazyk je štátnym jazykom v Slovenskej republike a súčasne dorozumievacím jazykom občanov maďarskej národnosti v styku s národmi a národnosťami na území SR, preto spoločenskou požiadavkou je jeho aktívne zvládnutie, nie je však materinským jazykom žiakov ani vyučovacím jazykom školy. Vzhľadom na to, že genealogicky a typologicky je zásadne odlišný od materinského jazyka žiakov a sociálne prostredie väčšiny žiakov druhého stupňa ZŠ je prevažne maďarské, špecifikácia cieľov, výber a štrukturácia učebného obsahu a modelovanie procesu v učebných osnovách, učebniciach a metodických príručkách pre učiteľov sa riadia princípmi vyučovania cudzích jazykov. V učebnom procese sa používajú metódy a učebné techniky vyučovania - osvojovania cudzích jazykov. Poňatie učebného predmetu, učebný obsah a vyučovacie metódy sú založené na princípoch komunikatívnosti, postupného rozvíjania vedomostí, zručností a návykov, veku primeranosti a postupne narastajúcej náročnosti v súčinnosti s princípmi humanity, vzájomnej tolerancie a demokracie, plne rešpektujúc individuálne schopnosti, sociálne a jazykové prostredie žiakov.

**CIELE A ÚLOHY VYUČOVANIA SLOVENSKÉHO JAZYKA A SLOVENSKEJ LITERATÚRY NA 2. STUPNI ZŠ S VYUČOVACÍM JAZYKOM MAĎARSKÝM**

**Ciele**

Základnou a kľúčovou cieľovou kompetenciou je komunikácia v slovenskom jazyku, t.j. schopnosť po slovensky vyjadriť a interpretovať svoje myšlienky, pocity a informácie ústne a písomne a zapájať sa do komunikácie v rozličných sociálnych kontextoch.

Plnenie vytýčeného výchovno-vzdelávacieho cieľa sa dosahuje

 rozvíjaním komunikačných schopností žiakov v štyroch základných formách rečovej činnosti: v počúvaní s porozumením, hovorení, čítaní a písaní, ako aj vo vedľajších formách komunikácie: vo výslovnosti a pravopise,

 rozvíjaním vedomostí, zručností a návykov žiakov, formovaním ich postojov, cibrením ich jazykového citu a formovaním ich estetického vkusu,

 vhodnou motiváciou učebnej činnosti žiakov pri osvojovaní slovenského jazyka a spoznávaní slovenskej reči a kultúry, vedením žiakov k úcte k slovenskému jazyku a k slovenskej kultúre,

 utváraním a rozvíjaním jazykovej, sociolingvistickej, sociokultúrnej, strategickej, textovej a multikultúrnej subkompetencie žiakov,

 cieľavedomým plánovaním jazyka osvojovania, ktorým má byť jazykový štandard postupne rozširovaný o receptívne osvojovanie jazyka literárnych diel, populárno-náučnej literatúry a odbornej terminológie ostatných učebných predmetov, používanej v bežnej komunikácii.

**Charakteristika učebného predmetu**

Obsah učebného predmetu slovenský jazyk a slovenská literatúra vytvárajú tieto zložky:

 komunikácia a sloh,

 jazyková komunikácia,

 literárna komunikácia.

Zložka**komunikácia a sloh** je dominantnou zložkou učebného predmetu, lebo komunikácia je cieľom, obsahom aj prostriedkom osvojovania slovenského jazyka. Zahrňuje počúvanie s porozumením, čítanie a tvorbu ústnych a písomných prejavov. Jej úlohou je rozvíjať

 schopnosť dorozumievať sa v štandardných rečových situáciách spojených so školským, rodinným a spoločenským životom žiakov;

 schopnosť porozumieť sluchom a zrakom vnímané texty a schopnosť ich interpretovať formou ústnej a písomnej reprodukcie;

 čitateľské zručnosti: techniku čítania, plynulé hlasné čítanie, čítanie s porozumením, predčítanie, výrazné čítanie;

 schopnosť zapájať sa do rozhovorov, začať a ukončiť rozhovory;

 schopnosť sebavzdelávania rozvíjaním zručnosti používať rozličné slovníky a príručky, a rozvíjaním schopnosti samostatného individuálneho čítania.

**Jazyková komunikácia** na 2. stupni ZŠ s vyučovacím jazykom maďarským je zameraná na získavanie kompetencie správne po slovensky sa vyjadrovať ústne a písomne zo stránky vhodného výberu slovnej zásoby a zo stránky gramatickej správnosti. Jej obsah tvorí osvojovanie a praktické využívanie jazykových prostriedkov – lexikálnych jednotiek a gramatických javov – potrebných na komunikáciu v priebehu ústnej a písomnej komunikácie. Gramatika vo vyučovaní učebného predmetu slovenský jazyk a slovenská literatúra je didakticky usporiadaným výberom gramatických javov – vrátane suprasegmentálnych prvkov jazyka – potrebných na korektnú ústnu a písomnú komunikáciu a poučení o ich funkcii a využívaní, resp. výcvik v ich praktickej aplikácii v priebehu ústnej a písomnej komunikácie.

Zložky komunikácia a sloh a jazyková komunikácia sa vo vyučovaní neoddeľujú, spolu vytvárajú integrovaný blok komunikácie, ktorého hlavnými piliermi sú tematické okruhy, pojmové okruhy a rečové/komunikačné zámery. Na ne nadväzujú jazykové prostriedky.

**Literárna komunikácia** zahrňuje čítanie a interpretáciu slovenských literárnych textov, literárnu komunikáciu na základe analýzy literárnych textov; oboznamovanie sa s vybranými predstaviteľmi slovenskej literatúry a s ich vybranými dielami.

Pri výbere a štruktúrovaní učebného obsahu zložky literárna komunikácia sa uplatňuje princíp komunikatívneho prístupu. Ťažiskom učebného obsahu v 6. ročníku je spoznávanie komunikatívnych prvkov v literárnych ukážkach, pozorovanie a estetické vnímanie umeleckého textu, analýza textov z aspektu komunikácie (reprodukcia obsahu literárneho textu, dramatizácia, hodnotenie, neskoršie charakteristika postáv), osvojovanie hodnotiaceho postoja k literárnym ukážkam, utváranie návykov potrebných na čítanie slovenskej poézie a prózy. V ďalšej etape výučby sa obsah rozširuje a prehlbuje tým, že zahrňuje aj najvýznamnejších predstaviteľov slovenskej literatúry, reprezentovaných vekovo a z hľadiska jazykovej náročnosti primeranými literárnymi. Analýza textu sa rozširuje o charakteristiku postáv, prostredia, kompozíciu a jazykové osobitosti umeleckého textu.

Obsah jednotlivých zložiek učebného predmetu sa diferencuje podľa jazykovej úrovne a individuálneho pokroku žiakov v slovenskom jazyku.

**I. Komunikácia a sloh**

**(počúvanie s porozumením, čítanie, ústne a písomné vyjadrovanie)**

**1. Rečové zámery**

**Nadviazanie kontaktu s osobami hovoriacimi po slovensky**: - informovať sa a informovať o telesnom a duševnom stave, slušne reagovať na otázky; pozvanie – poďakovanie; akceptovať a odmietnuť pozvánku; vyjadriť pochopenie a záujem.

**Oznámenie a vyjadrenie stanoviska**: vyjadriť vlastnú mienku, názor, zámer, postoje; vyjadriť vďaku a pochvalu; vyjadriť uvažovanie, presvedčenie, vedomosť, informovanosť.

**Vyjadrenie vôle**: príkaz, zákaz, návrh, odporúčanie, nahováranie, odhováranie.

**Vyjadrenie duševných pocitov a nálady**: radosti, obdivu, žiaľu, prekvapenia, sklamania.

**2. Čítanie**

Technika čítania, plynulé hlasné čítanie, čítanie s porozumením a výrazné čítanie textov z oblasti foriem spoločenského styku, ako aj informačných, zážitkovo-dejových, jednoduchých náučných a administratívnych textov.

Selektívne čítanie.

**3. Tvorba dialógov a súvislých jazykových prejavov**

**Štylizácia a kompozícia**

Správne štylistické usporiadanie viet. Spájanie viet a vetných celkov do súvislých textov. Osnova prejavu, členenie prejavu na úvod, jadro a záver, rozvíjanie tematických celkov do žiaducej hĺbky. Logické usporiadanie myšlienok, členenie textov na menšie logické celky. Časová následnosť pri rozprávaní.

**Ústne a písomné formy spoločenského styku:** pozvanie, poďakovanie, privítanie; výhovorky, ospravedlnenie; rozhovory v rozličných službách a obchodoch; blahoželania, pozdravy, súkromný list, oznámenie, správa, telefonovanie, krátke správy formou SMS a e-mailu.

**Zážitkovo – dejové prejavy**: reprodukcia, rozprávanie, tematické rozprávanie, beseda, opis s rozprávaním (napríklad jednoduchého pracovného postupu, činnosti, hry, predmetov, miestnosti, prírody a pod.), dramatizácia. Hodnotenie zážitkov a udalostí pri rozprávaní.

**Náučné prejavy**: reprodukcia opisov a výkladov v učebnici, v detských a populárno – náučných časopisoch.

**Administratívne prejavy**: hlásenie, nástenné noviny.

**Čítanie**

Plynulé tiché a hlasné čítanie literárnych ukážok.

Výrazné čítanie vyznačených častí literárnych ukážok.

Predčítanie prebratých a známych textov.

**2. Tematické okruhy a témy**

**Príbehy zo života detí**

Hrdinovia detských príbehov. Hodnotenie literárneho hrdinu na základe jeho vlastností a činov. Dejová osnova príbehu. Reprodukcia životného príbehu hrdinu podľa osnovy.

Jazykové osobitosti v súčasnej detskej literatúre. Dialógy v literárnych textov. Poznatky o poviedke – na základe poznatkov získaných na hodinách maďarskej literatúry.

**Obrazy zo života prírody a ľudí**

Vzťah k prírode a k domovine v literatúre. Jazykové prostriedky na vystihnutie obsahu: výber slov, slovných spojení, dialógy, básnické obrazy, zdrobneniny, básnické prívlastky, zosobňovanie. Stavba básní, rytmus, rým, opakovanie.

**Slovenské báje a povesti**

Poznatky o bájach na základe poznatkov z maďarskej literatúry. Tematika a hrdinovia slovenských bájí - porovnanie s hrdinami rozprávok. Povesti – poznatky z maďarskej literatúry. Tematika povestí (historické udalosti, miestne povesti). Hrdinovia slovenských povestí. Spoločné a odlišné črty v rozprávkach, bájach a povestiach.

Postava kráľa Mateja a Juraja Jánošíka v slovenských ľudových povestiach.

**Hodnotenie predmetu**

Cieľom hodnotenia vzdelávacích výsledkov žiakov je poskytnúť žiakovi a jeho rodičom spätnú väzbu o tom, ako žiak zvládol danú problematiku, v čom má nedostatky, kde má rezervy, aké sú jeho pokroky. Súčasťou hodnotenia je tiež povzbudenie do ďalšej práce, návod, ako postupovať pri odstraňovaní nedostatkov.

Pri hodnotení a klasifikovaní vychádzame z Metodických pokynov na hodnotenie a klasifikáciu.

Integrovaní žiaci budú hodnotení podľa Metodických pokynov pre hodnotenie a klasifikáciu žiakov so špeciálnymi potrebami v spolupráci so špec. ped. Mgr. Malvínou Bereznayovou alebo so špec. ped. Mgr. IldikóJanics.

Na hodinách využívame nasledovné formy skúšania: frontálne, ústne, skupinové, písomné, cvičenia, diktáty, písomné práce z tematických celkov, projektové práce.

Písomné domáce úlohy zadáme podľa potreby, hodnotíme ich ústne alebo bodmi.

Píšeme 1 sloh – klasifikujeme sloh a pravopis, ústne hodnotíme úpravu.

Previerky a písomné práce sa píšu z tematických celkov.

V každom ročníku píšeme 6 diktátov – klasifikujeme ich nasledovne:

1 → 0 – 4 chyby

2 → 5 – 8 chýb

3 → 9 – 12 chýb

4 → 13 – 16 chýb

5 → 17 a viac chýb

Previerky a písomné práce z tematických celkov klasifikujeme nasledovne:

1 → 100 – 88 %

2 → 87 – 75 %

3 → 74 – 50 %

4 → 49 – 25 %

5 → 24 – 0 %

**Učebné zdroje:**

1. Döményová, Pappová, Szetyinszká, Vargová, Alabánová: Slovenský jazyk pre 6. ročník ZŠ a 1. ročník gymnázia s osemročným štúdiom s vyučovacím jazykom maďarským, SPN 2012
2. Čítanka zo slovenskej literatúry pre 6. ročník základnej školy s vyučovacím jazykom maďarským, Slovenské pedagogické nakladateľstvo, 2012. Autorka: PaedDr. Alabánová M., PhD.